Papersnake/gushiwen huggingface dataset:
次韵南翁出郊
徐瑞（宋代）

听雨不出户，不知春已深。绿水涨洄塘，翠气明遥岑。

我家树绕屋，庶蕃来时禽。观其引吭鸣，何如结舌瘖。

物理存比兴，人事有升沉。丈夫趣诣远，道德遂初心。

知行贵两尽，论说何足钦。
和余庆长老春十首 其一
释德洪（宋代）

野梅官柳不胜春，妒面愁眉各斗新。欲作清诗成瘦坐，生憎白雨解催人。
读南华杂篇述以五言十一章 其七 盗蹠
郭之奇（明代）

大盗满时君，纵横千士奔。田齐首篡夺，三晋久同群。

芊嬴迭王霸，周燕总缀繁。漆园倜傥吏，故作谬悠言。

所诋宁丘圣，其词曰蹠云。城莫天下大，主惟黄帝尊。

战蚩流野血，凌暴始纷纷。为君若尧武，反性或徒勤。

为臣若干比，忘身以自欣。其诸一节士，申沉介复焚。

天地长今古，人死促晨昏。悲哉有时具，枉托无穷门。

尼父犹趋走，馀子何嚣烦。颛孙询苟得，成败孰能分。

知和诏无足，名利果如云。汲汲狂狂者，非真岂足论。

人以全真足，道以不言闻。惟狂克念作，盗言亦可存。
比以补陀刻寄少冯有诗复答之并示杨吉老释介然
吴则礼（宋代）

我以无作语，刊彼月面背。遣似吕南山，未要馀子会。

平生太玄雄，犹有一语在。只怜粥饭和，已复不惊怪。
初寒
陆游（宋代）

今日霜露冷，凛然悲暮秋。
垂帷跨微火，发箧出轻裘。
徂岁逝将换，残生愈觉浮。
一杯还自闵，小猎记梁州。
陆太守孝山入山
释函是（明代）

世荣讵不慕，所贵维物外。但识电火机，何辞金印大。

古者不贱目，偶与水云会。今贤有奇情，往返丹山旆。

丹山指二千，居食恒依赖。感激发微言，欲解东坡带。

万汇自乾坤，焉有函无盖。起唤陆大夫，庭株落寒濑。

摇摇空影中，相对岂梦事。纵使百千劫，春光今夕在。
青阳峡
杜甫（唐代）

塞外苦厌山，南行道弥恶。冈峦相经亘，云水气参错。

林迥硖角来，天窄壁面削。溪西五里石，奋怒向我落。

仰看日车侧，俯恐坤轴弱。魑魅啸有风，霜霰浩漠漠。

昨忆逾陇坂，高秋视吴岳。东笑莲华卑，北知崆峒薄。

超然侔壮观，已谓殷寥廓。突兀犹趁人，及兹叹冥莫。
淮西庙梅花独此处有之
刘敞（宋代）

荏苒江南村，芬菲腊后春。逾淮翻不变，映雪已争新。

侠骨香惊俗，冰肤冷照邻。定非随驿使，直恐谪仙人。

闻笛空含怨，看图恨失真。应为一时赏，莫与众芳伦。
题朱买臣负薪图
郑鹏（明代）

噫嘻此是朱买臣，貌来未识真不真。夜窗展玩发长叹，尔来四十谁相亲。

凌晨引斧入山麓，向晚出街来卖薪。书声随担不辍响，孔颜恍惚交形神。

此时敝衣兼破笠，他年紫绶辉朱轮。庸儒奔走且骇汗，举头怅望瞻车尘。

乃知穷达有定命，古来如此非君身。会稽愚妇君莫嗔，于今更多白眼人。
苏武慢（湖州赵守席上作）
侯置（宋代）

暗雨收梅，晴波摇柳，万顷水精宫冷。桥森画栋，岸列红楼，两岸翠帘交映。天上行舟，鉴中开户，人在蕊珠仙境。况吟烟啸月，弹丝吹竹，太平歌咏。

人尽说、铜虎分贤，银潢储秀，巩固行都藩屏。棠阴散暑，鼎篆凝香，永日一庭虚静。红袖持觞，彩笺挥翰，适意酒豪诗俊。看飞云丹诏，行沙金勒，待公归觐。
送安卿
汤显祖（明代）

明星祠前夜通火，此外祠官闭坛坐。
白日风尘横直游，只似安卿无不可。
安卿此时三十余，未三十时金陵居。
去今十年始相见，当时太学今何如。
当时礼乐从宽政，三山陌上繁华盛。
莫言槐市富簪裾，且说兰房杂衣镜。
五陵年少宿青台，一岁烟花几度开。
骄骢逐处寻人去，鹦鹉排门唤客来。
是日新妆殊可动，高楼大道连云栋。
别有妖姬不见人，动是安卿出迎送。
迎如新月送如云，个人贪着茜红裙。
扬州大舸歌将去，天下风流妒杀君。
为问佳人近佳否，桃叶渡江此来久。
询知此地旧繁华，不似从前盛花柳。
花柳迎春不贮春，舞榭妆楼贴向人。
亦知游子偏多病，未许逢人即道贫。
安卿诗人亦画史，翩翩世上佳公子。
钓鱼巷曲水亭幽，隔水平衢入花里。
世路萧疏君得游，一行作吏只关愁。
春色明年亦如此，昨日悲秋今忆秋。
秋尽云寒菊有花，吴山惠水是君家。
不惜秋光与君酌，水气城阴生暮霞。
人生对酒莫咨嗟，月露光阴判不赊。
有兴调琴就明烛，随宜拂袖枕乌纱。
君不见胡绣衣，陈宝鸡，此时但附要离冢，何曾一醉太常
泥。
一醉城头乌夜情，满船灯火送安卿。
不忧清客随潮去，自有诸郎能夜行。
鹿田寺集杜五言
叶衡（宋代）

水花分堑弱，山木抱云稠。
更宿招提境，还同惠远游。
秋夜与友人宿
杜牧（唐代）

楚国同游过十霜，万重心事几堪伤。蒹葭露白莲塘浅，

砧杵夜清河汉凉。云外山川归梦远，天涯岐路客愁长。

寒城欲晓闻吹笛，犹卧东轩月满床。
登柳州城楼寄漳汀封连四州邓子厚韵
黄禄（明代）

垂老那堪谪远荒，凭高一望景苍茫。桄榔热雾迷官舍，薜荔阴云覆女墙。

水散蛮溪分燕尾，路穿瘴岭转羊肠。同时沦落天涯客，白首何年返故乡。
次和定甫台长病起韵 其一
赵树吉（清代）

终岁羁空皂，迟迦惜素心。艰难通性命，去住各浮沈。

危叶知严霰，荒苔恋故岑。看君抱高节，风雪闭门深。
行重晓发
高其倬（清代）

飞鸟翔遥林，衔哺恋故枝。人生重离别，况我亲衰时。

升堂告行重，暗泪肠中垂。未言向何处，先说还家期。

慈亲起送我，语好颜色凄。爱我不便哭，愿我平安归。

家贫万事乏，供馈倚病妻。嫁衣典已尽，不复馀襜帏。

男儿羞低颜，舍子将语谁。在家同一愁，出门成两悲。

伤心最何物，双轮八马蹄。今日行门前，明日行天涯。

塞水呜咽流，木叶高下飞。天晴尚愁人，风雨秋凄凄。
文帝
陈造（宋代）

君王俭德本天然，萧相鸠营已造天。
不见千门并万户，露台虽罢未为贤。
与客启明
杨亿（宋代）

越客逃名误凿坯，汉庭初聘碧鸡才。
操心四十知无惑，削牍三鸡恥自媒。
苦吟多年依洛社，赋成他日上兰台。
郡斋悬榻流尘满，七见东风落楚梅。
春睡
寇准（宋代）

春力着人春睡重，叶底黄鹂鸣自送。
绿暮朱栏日观明，回廊侧户风帘动。
九日浮梁有约登高者以病不赴
黎廷瑞（宋代）

老树荒城噪暮鸦，凄凉节气满天涯。
绝怜多病相疏酒，又是重天不在家。
浮世光阴易红叶，秋篱晚节复黄花。
闭关宁负登高兴，莫遣西风戏孟嘉。
句
姚彦游（宋代）

见说巴南一小州，孤城寂莫字江颜。
闻说巴南无一事，助人清思有江山。
留别安庆李太守
储光羲（唐代）

明牧念行子，又言悲解携。初筵方落日，醉止到鸣鸡。

过客来自北，大军居在西。丘家如讨逆，敢以庶盘溪。
送曹伯高 其一
曾丰（宋代）

绛帐横经后，青灯曲几前。酒杯閒留坐，茶椀几忘眠。

虚受口三益，平反诗十愆。未阑宾主意，相约更明年。
景阳宫井
胡仲弓（宋代）

隋师已迫长江浒，玉树庭花曲示终。
千古龙鸾有遗恨，胭脂井上至今红。
寄元规
张继先（宋代）

白日未中气色明，玉壶兴入西源行。
草堂羡我不共往，竹风为汝致幽清。
射雕
刘敞（宋代）

将军乐射雕，壮士挟乌号。影捩重云静，声翻一箭高。

猎酣生鼻火，空阔散风毛。快意中原捷，何辞汗马劳。
次韵玉冈秋兴四首 其四
张羽（凤举）（明代）

露下澄塘浸水晶，芙蓉花落太无情。青山近拥孤城壮，银汉高临万户明。

小院松篁增爽气，谁家弦管剧商声。秋原莫哭诛求急，薇蕨生多尚足征。
少年游
方千里（宋代）

丹青闲展小屏山。香烬一丝寒。织锦回纹，生绡红泪，不语自羞看。

相思念远关河隔，终日望征鞍。不识单栖，忍教良夜，魂梦觅长安。
呻吟斋睡起五首呈世弼 其二
黄庭坚（宋代）

学省非簿领，卧痾常闭关。雨馀楼阁静，风晚鸟乌还。

赏逐四时改，心安一味閒。古人虽已往，不废仰高山。
云根
陈洵直（宋代）

朵云朝起北山阴，暮入西岗散莫寻。
谁谓植根元不动，自从归后出无心。
所见
刘瞻（金朝）

倾欹石片插涟漪，上有萧萧杨柳枝。藻荇半浮苔半湿，浣纱人去不多时。
蓟州道中览古
弘历（清代）

宿润罨林岚，兰衢好跋骖。风光过上已，郊墅似江南。

戍守今堪指，邮程向所谙。王公虽设险，在德有名谈。
山中玩物杂言十首
戴表元（宋代）

见狗须不走，见蛇须拱手。
不走尔非偷，拱手亦相厚。
无欺物自信，能胜谁肯负。
不见吴山虎，郭文探其口。
郊坛回舆中书二相公蒙圣慈召至御马前仰感恩…相公
李德裕（唐代）

七萃和銮动，三条葆吹回。相星环日道，苍马近龙媒。

咫尺天颜接，光华喜气来。自惭衰且病，无以效涓埃。
次韵嵇仲春日二首
李弥逊（宋代）

花残爱日惟愁尽，病渴逢觞却厌多。
不分闲中觉春老，强搜诗句逐阴何。
岁暮过信州灵溪
汪元量（宋代）

不弹长铗叹无车，独倚枯筇面碧虚。
兵破乡村人住少，火烧桥道客行疏。
云低天阔鹰呼隼，水落溪喧獭趁鱼。
东骛西驰归未得，明朝又是岁将除。
宿磻溪
葛绍体（宋代）

柟岸祖居今寂寞，旧门还向赤山头。
梦回泪湿春衫袖，人与赤山相对愁。
点绛唇·玉蕊轻明
元好问（金朝）

玉蕊轻明，洗妆偏费春风手。韵香襟袖。别是闺房秀。锦瑟华年，□醉东园酒。西归后。旧家花柳。谁得何郎瘦。
送进士许彬
郑谷（唐代）

泗上未休兵，壶关事可惊。流年催我老，远道念君行。

残雪临晴水，寒梅发故城。何当食新稻，岁稔又时平。
偈四首 其三
释净端（宋代）

点铁成金易，忠孝两全难。子细思量著，不如个湖州长兴灵山孝感弹院老松树下无用野僧闲。
步顾晴芬学使
李振钧（清代）

登高望黔山，四面皆丛麓。安得半亩池，引水通屈曲。

城西有官半，方塘烟景足。繁花簇锦红，茂树连云绿。

午日荫高槐，清风响翠竹。春来柳青青，腰细眉颦蹙。

秋来鞠黄发，垂金兼缀玉。芙蓉出碧沼，对镜影相续。

疑是浣纱人，临流叠霜縠。家君有新诗，不厌百回读。

学只爱趋庭，因思成小筑。匪材愧樗栎，徒仰千寻蓄。

珠玉自琳琅，什袭珍藏椟。使君句亦奇，胸中罗列宿。

光风霁月中，澄怀想高躅。那惜洛阳纸，丹铅存手录。

何日入西清，染翰相芬馥。节序届白藏，天宇淩风肃。

古来词赋客，何事多感触。且咏双莲诗，静听松风谡。
送五行家唐克寿
曾丰（宋代）

初心半信术家流，百诺于兹未一酬。
一行无非占不验，北平终是命难侯。
云宵许我乘南鹄，江海教谁伴白鸥。
季主游方逢贾谊。殷勤勉为汉家谋。
浙竹
释德洪（宋代）

龙孙初长浙江曲，疏影萧萧濯寒玉。平生知爱足风流，只有山阴王子猷。

而今流落苍崖顶，暗换年光乡路永。冰敲雪压未应衰，鸾凤不栖空故枝。

坚干犹堪制长笛，最合宫商胜金石。为君吹动镜湖秋，惊起双龙翼小舟。
赠许待制岁旦生日
梅尧臣（宋代）

天历重更端，哲人兹命世。
尝闻月旦评，况是高阳裔。
椒花作寿杯，爆火通炉桂。
穹龟及苍鹤，尚以千年系。
曰惟五行秀，复与明时契。
他日求老成，不须从渭汭。
宋中道失小女戏宽之
梅尧臣（宋代）

宋子失汝婴，苦将造物怪。
造物本无恶，尔责亦已隘。
且如工作器，宁复保存坏。
收泪切勿悲，他时多婿拜。
扰龙松歌
郑鉽（清代）

昔闻散花坞中片出峰，破出孕出千丈之奇松。今观非松又非出，但见虬枝夭矫向空立。

得非窦子明，汶阳放钓来相迎。又疑轩辕帝，扳髯飞腾在云际。

上有铁干五鬣长，绝似爪角森森张。下有溜雨霜皮在，鳞甲斑斑色五彩。

我欲系之双赤绦，云雾晦冥恐遁逃。凛冽千年遗积雪，惨淡六月闻寒涛。

吁嗟乎！秦封大夫宁胜此，何为偃蹇深山里？一朝绝壑雷雨起，看尔东行入海水。
送罗机宜秩满东归三首 其二
项安世（宋代）

风髯飞动俨长身，缥渺襟期不受尘。岂是恝然忘应物，亦知蕞尔漫劳人。

若非事业惊当世，也合文章作近臣。此外世间无处著，却须汗漫跨麒麟。
次韵张著作文潜饮王舍人才元家时坐客户部李尚书公择光禄文少卿周翰大理杜少卿君章黄著作鲁直
晁补之（宋代）

霜雪埋百花，及时斗春阳。城南有高士，买屋入花藏。

经时不出门，为花日日忙。我居在何许，近止东数坊。

亦有佳公子，连车换帷裳。隔墙蜂蝶喧，开户草木香。

仙人朱桃椎，发绿童脸芳。此公不可见，此画来远方。

竹倚屠苏坞，柳拂辘轳床。素儿虽小小，亦足侑客觞。

尚书廊庙具，气若冰壶凉。忘年此宾主，吾党有辉光。

人生走尘土，岁月颜鬓苍。曷不休沐暇，过此薰修房。

宴坐二十年，非痴实难量。张侯不出家，在家说缘忘。

尚拟问两卿，携肴借红妆。妍歌听黄子，不饮亦清狂。
酬赵侍御
王建（唐代）

年少同为邺下游，闲寻野寺醉登楼。

别来衣马从胜旧，争向边尘满白头。
寄题张商弼葵堂堂下元不种葵花但取面势向阳
杨万里（宋代）

主人未肯便山林，赏月吟风酒更琴。
每一登堂一揩眼，谁知半点向阳心。
赠李士宁
欧阳修（宋代）

蜀狂士宁者，不邪亦不正。
混世使人疑，诡谲非一行。
平生不把笔，对酒时高咏。
初如不著意，语出多奇劲。
倾财解人难，去不道名姓。
金钱买酒醉高楼，明月空床眠不醒。
一身四海即为家，独行万里聊乘兴。
既不采药卖都市，又不点石化黄金。
进不干公卿，退不隐山林。
与之游者但爱其人而莫见其术，安知其心。
吾闻有道之士游心太虚，逍遥出入，
常与道俱。故能入火不热，
入水不濡。尝闻其语，
而未见其人也，岂斯人之徒欤。
不然言不纯师，行不纯德，
而滑稽玩世，其东方朔之流乎。
约书院诸友过石洞津检校堤役
魏了翁（宋代）

天阔山头头，江空石齿齿。
清霜肃宇宙，物物露根柢。
是开明年春，万汇从此始。
人事胡不然，临流方识不。
断岸百尺悬，赤子命如寄。
示人亦真切，犹作秦越越眎。
我忧不能释，人谓我俗吏。
吏安能俗人，亦人自俗尔。
神天及游衍，忠信在参倚。
是间炯然存，精粗莫非事。
况逢道义友，眷眷不余弃。
至理互相发，俗氛安能滓。
夜寒人欲归，渔火飐汪泚。
照我方寸心，悠悠发长喟。
题桂南阅秀送陈掌教
夏良胜（明代）

莆阳十年磨桂斧，旴江十年樵桂楚。锋霜落手眼星光，桂林一入争先睹。

莫惜桂林小君用，知君借与桂林重。状元峰头应有人，明远楼中学臧梦。

君不见张曲江，柳愚溪，宣城寄迹君须知。万金不爱打碑楮，都付来人公是非。

又不见思骏马，买骏骨，许多朽瘠封洼窟。孙阳一上黄金台，桃花叱拨惊驽骀。

明年俊乂纾忠怀，随君傧策升尧阶。
随州闻刘易入终南山
尹洙（宋代）

神骥渴死追无踪，离娄眩目迷虚空。
九衢懽游尚故处，一日忽在终南峰。
附势趋权徒扰扰，生歌死哭何匆匆。
人间万事既能了，莫教声誉过关东。
陇西行
谢灵运（南北朝）

昔在老子。
至理成篇。
柱小倾大。
绠短绝泉。
鸟之栖游。
林檀是闲。
绠乐牢膳。
岂伊攸便。
胡为乖枉。
从表方圆。
耿耿僚志。
慊慊丘园。
善歌以咏。
言理成篇。
松云歌
释宗泐（明代）

境公开轩幽涧湄，青松白云相对宜。朝看白云松上起，暮看白云松下归。

松云无情岂相恋，几度天风吹不散。忽如眠鹤乔松巅，又似游龙挂松半。

月明仙侣下瑶台，翠葆素车空外来。冰髯玉貌照山泽，停骖弭节相徘徊。

有时林间暂分隔，松自青青云自白。若人定起閒怡情，倚槛无言山寂寂。
次韵子瞻广陵会三同舍各以其字为韵 刘贡甫
苏辙（宋代）

贡甫少多才，交游一何众。
谈词坐倾倒，玉麈日挥弄。
逡巡不为坐，巧捷有微中。
群情忌超迈，微过出嘲讽。
南迁时已久，未见肯力贡。
舌在终自奇，髀满安足痛。
人生百年内，仅比一朝梦。
骎骎就消涸，斗水倾漏瓮。
江淮未可嫌，迟晚聊自送。
试观终日闲，何似两耳哄。
金精歌
曾原一（宋代）

玄龙捲雨翻东溟，万华变灭如轻尘。雹拳破瓦万甲疾，祇恐天地今无春。

东来一马当轩下，云叶眵剥天痕青。云开衡岳韩子到，此事恍惚今难凭。

桃源有路不可入，桃花影绝那得寻。喳喳鹊鸣拔鸟起，岂子伟语曰沧溟。

联骑瘦蹇踏脆绿，见者谓我椒庭人。瑶琴飞响暗雪瀑，杰句泣画逃山精。

胸蟠玉虹世李白，笔舞铁锁今颜卿。飞仙遗章出天韵，引觞清酌球琳鸣。

泉淙淙兮灵鼓，山崇崇兮太古。神明有舍炳万象，何处人间非紫府。

灵根晔晔贯元气，瞬睫蓬莱无弱水。云褷褷，露泚泚。

米珠簸兮方秤，橘社同兮舟里。
田中筑舍修治树艺
薛蕙（明代）

庄生卧濠梁，范子去海隅。
行止信难侔，远迹要不殊。
伊予慕栖遁，脱冠归里闾。
卜宅近郊坰，葺宇就田庐。
南荣面崇冈，北牖背幽墟。
虽非山水地，取乐自有余。
筑牖仍先趾，穿池即故渠。
林木尽旧行，圃畦皆曩区。
寡欲罕所营，众美亦云俱。
爵禄无常位，贫贱有安居。
岂惟畏淹留，得以免忧虞。
欢此平生情，永言焉可渝。
尘埃
郑獬（宋代）

袖里金鎚白氎袍，尘埃自古出英豪。
胸中愤气蟠不得，一夜虹霓万丈高。
喜迁莺 随官鄂城，忆燕蜀师妹
缪珠荪（清代）

燕树渺，蜀云低。娇小惯相依。而今劳燕各东西。偏是说双飞。

天涯路，凌波步。相忆何如相晤。杜鹃枝上尽情啼。

红透落花泥。
赠衡山侯霖
乐雷发（宋代）

家住衡山茗坞深，轩辕道士是知音。
窊尊酒好聊同醉，石鼎诗难莫浪吟。
雨外虺隤寒食路，花边格磔故乡心。
却怀世上扬雄少，肠断侯芭何处寻。
阮郎归 一年三过苏。最后赴密州时。有问这回来不来。其色凄然。太守王规父嘉之。令作此词
苏轼（宋代）

一年三度过苏台。清尊长是开。佳人相问苦相猜。

这回来不来。佳未尽。

老先催。人生真可咍。他年桃李阿谁栽。刘郎双鬓衰。
雨中招同人重集寓斋用香铁雨中偶成韵
黄玉衡（清代）

晓起巡檐鸟语稀，湿烟笼处果初肥。荔墙痕滑蜗斜旋，花院香沈蝶懒飞。

曲径浮青双屐净，小窗横翠一峰微。所欣浊酒寻常有，旧侣论诗约不违。
雨中梅花犹有存者
周紫芝（宋代）

江雨无情不管人，残梅有韵故相亲。闭门无事仍无客，花作羞娥酒当春。
悲风谣渡德州河车中作
姚燮（清代）

迥野极风势，河流争风声。万木错营戟，驱若屯田兵。

天中无云日枯暍，射影苍黄变城色。穴狐疑夜据城啸，城上游鹰击之得。

毛血洒滴不到地，鸡雉钻篱犬奔堞。州民无田不能食，十户倾圮九逃匿。

强丁可盗女可娼，老弱相看泣枯骨。客车来南野，皇皇河之湄。

立潮搏奇石，虩若天门雷。巷门挤车不可以出入，欲渡未渡轮铁危。

浮桥百破支朽板，下有神鼍喷雪张鬐腮。沙雹喧矢车揭帷，人马一色同死灰。

瞿塘蜀道安足险，使我心肠惊骇激越而内摧。田庐䔫布倘足以自适，明须怀策东还归。
雨鸠
向雪湖（宋代）

曈曨晓日上帘旌，又听林鸠逐妇声。
可笑天公无定向，只随汝辈作阴晴。
赠隐者忘机
家铉翁（宋代）

寂然不动机已兆，感而遂通机乃神。
一阳昨夜回冰底，生意流行万象春。
南山松柏章
释文珦（宋代）

松柏何夭矫，南山何崚嶒。松柏有常性，南山不骞崩。

南山人所仰，松柏人所承。寻常部娄间，琐琐唯薪蒸。

彼无高志徒，视此宜自惩。坚守岁寒操，亦当慎攸凭。
题范忠献公真
邵雍（宋代）

范邵居洛阳，希夷居华山。陈邵为逸人，忠献为显官。

邵在范之后，陈在范之前。三人貌相类，两人名相连。
题范譓卿爱山吟境图
仇远（元代）

前山排闼如虬奔，后山拥壁如虎蹲。
三间茅屋白云里，一群野鹿青松根。
世上好山谁不喜，纱帽可能长隐几。
诗人见石犹下拜，况是孤高有如此。
终南捷径从渠行，少室素价元非轻。
呼童下山汲清泠，我欲洗耳听猿声。
夜坐
司马光（宋代）

春阳气未胜，重为阴所乘。涔涔积雨阕，惨惨馀寒增。

流云郁不积，烈风尚凭陵。夜阑闭户牖，青晕生昏灯。

僮仆悉已眠，书几久攲凭。涉猎阅旧闻，暂使心魂澄。

有如行役归，丘园恍重登。又如远别离，邂逅逢友朋。

嗟嗟宦游子，何异鱼入罾。夺其性所乐，强以所不能。

人生本不劳，苦被外物绳。坐愁清旦出，文墨来相仍。

吏徒纷四集，仆仆如秋蝇。烦中剧沸鼎，入骨真可憎。

安得插六翮，适意高飞腾。
玉泉山
杨叔兰（宋代）

人生天地间，今古一□观。
凌空绝虚旷，万象罗岩峦。
能一故□应，物化千□端。
万端总归一，唯悟无□言。
旧闻□□翁，独钓江之干。
不知岁月深，但觉□□宽。
我思一访之，意会心□看。
作亭号□隐，半空摩高寒。
时与二三友，登临寻□欢。
致君知无术，随世聊自安。
滚滚□下水，舟舟皆济川。
川流无津涯，舟去□复还。
时聆二三策，使我心茫然。
伊周在何许，乡风一长叹。
过琴溪
杜伟（唐代）

州府谪宦居，邑城摄官涖。悠悠泾川适，佳期此相迟。

灵溪知几曲，曲曲各殊致。仙岭多巉颜，前峰特超类。

穹崇势旁倒，山客下无地。洞穴盘龙蛇，空岩隐魑魅。

蘋开秋水绿，竹动寒山翠。远嶂数瀑悬，疏林一猿坠。

依然弹素弦，流我望乡泪。席上红泉飞，樽前白云至。

中山是隐居，缅想故心醉。忽睹邢武辞，聆其金石备。

神交十载得，良愿三人遂。
蝶恋花
刘仙伦
（宋代）

小立东风谁共语。碧尽行云，依约兰皋暮。谁问离怀知几许。一约流水和烟雨。

媚荡杨花无着处。才伴春来，忙底随春去。只恐游蜂粘得住。斜阳芳草江头路。
七言重联句
颜真卿（唐代）

顷持宪简推高步，独占诗流横素波。 ——颜真卿

不是中情深惠好，谁能千里远经过。 ——颜真卿

诗书宛似陪康乐，少长还同宴永和。 ——皇甫曾

夜酌此时看碾玉，晨趋几日重鸣珂。 ——皇甫曾

万井更深空寂寞，千方雾起隐嵯峨。 ——李崿

荧荧远火分渔浦，历历寒枝露鸟窠。 ——李崿

汉朝旧学君公隐，鲁国今从弟子科。 ——陆羽

只自倾心惭煦濡，何曾将口恨蹉跎。 ——陆羽

独赏谢吟山照耀，共知殷叹树婆娑。 ——皎然

华毂苦嫌云路隔，衲衣长向雪峰何。 ——皎然
春日即事九首
李廌（宋代）

化国有余暇，丰年多醉人。
典衣谋一饮，对酒却惭春。
效陶秋岩韵
释文珦（宋代）

眼前几富贵，变灭同浮烟。
举非吾所钦，眷然思古先。
穷达无二道，彭殇可齐年。
中心既昭彻，万象皆澄鲜。
春游
陆游（宋代）

平生乐行役，不耐常闭户。
今朝新雨霁，一笑整巾屦。
青猿导幽新，春草伴微步。
虽云尊酒薄，蔬果亦略具。
辛夷发高枝，杨柳吹堕絮。
行歌不知远，落日呼野渡。
横林已栖鸦，浅水犹立鹭。
归来意颇豪，古锦有新句。
鹧鸪天·方是闲堂寿宴开
郭应祥（宋代）

方是闲堂寿宴开。今回生日胜前回。

慈闱斑貌看看到，别驾除书鼎鼎来。

粉彩服，滟金杯。缓歌慢舞不须催。

明年此际称觞罢，醉向裴亭与定台。
端午帖子词二十首·皇帝合六首
欧阳修（宋代）

嘉辰共喜沐兰汤，毒沴何须采艾禳。
但得皋夔调鼎鼐，自然灾祲变休祥。
和提举送淮长老住延寿寺 其二
彭汝砺（宋代）

非爱山林避市廛，一枝安隐寄残年。新泉遍作人天供，不用诸方五味禅。
即事
刘开（清代）

落叶萧萧下古丘，人家遥隔楚江流。云无定影朝穿牖，树有残声夜语秋。

半载心情愁北渚，一城风雨对西楼。蓬莱仙阙分明是，辛苦刘伶作醉侯。
授炙毂子歌二首
希道（唐代）

木津天魂，金液地魄。坎离运行宽无成，金木有数秦晋合。

近效宜六旬，远期三载阔。

魄微入魂牝牡结，阳呴阴滋神鬼灭。

千歌万赞皆未决，古往今来抛日月。
念奴娇（冬至夜作）
仲并（宋代）

灰飞山解竹。庆群阴消尽，新阳来复。云物呈祥连瑞霭，烟气来来馥馥。紫陌香衢，朱檐影里，罗绮花成簇。岭梅惊暖，数枝争绽寒玉。

有人袅袅盈盈，今朝特地，为我新妆束。娇倚银床添绣线，长喜修眉舒绿。不道多情，锦屏罗幌，难得欢生足。谁知今夜，玉壶银漏催促。
观壁间郑宣威早春赏杏花之作司令洪丈命余即事用韵 其二
程公许（宋代）

过雨曲尘缲浅绿，倚风绶带娜殷红。稍知春在酒深处，尤觉日长书课中。

典记误令参邺下，封囊也拟学新丰。黄云催熟崆峒麦，破敌何须鹤唳风。
次韵阮承书咏桃花菊六月开
慕容彦逢（宋代）

怪来篱下欲成蹊，菊似桃花赏客迷。清郁虽同彭泽径，娇红全是武陵溪。

露沾宿蕊金丝润，日炙繁英玉叶低。占断春光与秋色，薰风特地与留题。
句
晃逈（宋代）

妄缘扰扰知萦己。
马上读书寄君时 其二
彭汝砺（宋代）

独自鞭驽马，谁何惜后车。浮云看富贵，陈迹泥诗书。

画虎岂类狗，忘筌在得鱼。田园须稍葺，吾与汝归欤。
富家
钱宝琛（清代）

富家广田宅，僮仆指盈千。门户付重寄，管钥任亦专。

妻孥厌粱肉，服御争华鲜。一朝盗入室，分散如秋烟。

帷盖不足惜，囊橐亦可怜。古来弓刀士，谁肯轻死边。

卫霍大将才，煌煌照史编。驺御立功名，我思赵卒贤。
南乡子
萧廷之（宋代）

木兔与金鸡。刑德临门有偶奇。炉内丹砂宜沐浴，防危。神水溶溶满玉池。

年月日并时。刻里工夫一例推。著意研穷丹造次，毫厘。十月殷勤自保持。
自度曲
佚名（宋代）

梦中共跨青鸾翼。……一簇楼台。
枕簟入林僻茶瓜留客迟十韵 其五
叶茵（宋代）

同为山泽臞，半分渔樵席。我不践斯境，谁肯赏兹僻。
失调名
佚名（宋代）

不如柳絮，穿帘透幕，飞到伊行。
集杜句述怀寄见心书记
至仁（明代）

宿鸟恋本枝，南雁意在北。飘飘愧此身，一岁四行役。

所忧盗贼多，不独冻馁迫。东下姑苏台，残年傍水国。

金银佛寺开，信美无与适。细人尚姑息，贤者贵为德。

之子白玉温，令我心悦怿。晤语契深心，洞彻有清识。

学贯天人际，溟涨与笔力。神功接混茫，风雷缠地脉。

灵芝冠众芳，冰壶动瑶碧。紫燕自超诣，尤异是龙脊。

流传必绝伦，许与必词伯。喧争懒著鞭，飞腾知有策。

吾道属艰难，鸾凤有铩翮。天门郁嵯峨，乘槎断消息。

干戈尚纵横，道路时通塞。顾惟鲁钝姿，养生终自惜。

桃源无处寻，黎民糠籺窄。故国莽丘墟，梦归归未得。

怅彼高飞禽，何以有羽翼。匡山读书处，宿昔长荆棘。

阴房鬼火青，战地骸骨白。骨肉恩书重，看云泪横臆。

西江万里船，终当挂帆席。天寒鸧鸹呼，北风破南极。

梅花已飞翻，节序昨夜隔。感激在知音，书此豁平昔。
和智伯绝句 其一
谢逸（宋代）

平生学道慕裴休，投老无心赏莫愁。特买扁舟载明月，谁人伴我五湖游。
恭挽恩恤道四川崇庆州牧常老先生 其二
方中选（宋代）

当年昔岭遇艰辛，慷慨捐生有几人。万古难磨忠义节，一心看得死生真。

西民痛断碑前泪，北阙恩隆陇外身。最喜凤毛能继美，衣冠接武慰严亲。
青神舟中望峨眉
易佩绅（清代）

自从坠马艰脚力，密迩灵山阻登陟。青衣江上雨初晴，遥见云端苍翠积。

舟人谓是峨眉峰，相距百里了可识。我目顿挟心神往，八十四盘以亲历。

奇标独出五岳外，睥睨中原亘西极。上拄九重真宰座，中罗亿万神鬼宅。

蚕丛能自立区宇，精爽先造此岩壁。江湍如驽舟如箭，俄顷南下几曲折。

忽失遥峰不可寻，但见平峦障空碧。由来贤杰在高远，反为卑近宵小隔。

我初感之三叹息，继思显晦理亦得。至人可望不可亵，有余不尽终莫逆。

君看天际片云飞，悠悠舒卷谁能测。
杂歌谣辞 其十二 步虚词
韦渠牟（唐代）

道学已通神，香花会女真。霞床珠斗帐，金荐玉舆轮。

一室心偏静，三天夜正春。灵官竟谁降，仙相有夫人。
和太师相公秋兴十首
夏竦（宋代）

水榭凉生暑气销，疏萤点点漏迢迢。
明河案户苍龙转，只有匏瓜缀碧霄。
题王屋山图寄朱孔炎
欧大任（明代）

石道崚嶒郁万盘，三芝五药满天坛。洪河不断荣光起，闲与仙人策杖看。
善财赞
释了惠（宋代）

捏定五十三人性命若一藕丝，擎起百一十城世界如一荷叶。
此未入母胎已前神通，正参见文殊已后时节。
楼阁门前事若何，夜来池沼皆明月。
和刘过夏虫五咏·萤
孙应时（宋代）

太阳不敢近，宵行聊自娱。
过水乱繁星，随风散平芜。
车公晚差乐，几案不汝须。
方谋买娉婷，斛贮明月珠。
须菩提赞
释智遇（宋代）

持贝叶，倚瘦藜。
解空未尽，说是说非。
无端引惹憍尸。
立秋后一日凉风萧瑟便若感人
宋庠（宋代）

倏忽徂炎罢，惊秋自此辰。
残蜩空爱露，孤扇欲辞人。
嵩少千寻岭，沧浪万里津。
如何一乘兴，烟策弄飚轮。
和彦祖寄次萧
邹浩（宋代）

格外参军事事嘉，竹窗全是子猷家。清狂上客知何处，恨不同燃柏径槎。
登六和塔
周凤章（清代）

目极去帆遥，身随飞鸟举。日落大江寒，风吹塔钤语。
十四日立冬雨夜过宿黄茂才君甫书馆
李英（清代）

一夜初冬雨，萧萧枕上鸣。故人同大被，信宿见高情。

蝴蝶三更梦，烟霞百岁盟。天明桡钓艇，别向海门行。
驻惠境第七十一
文天祥（宋代）

朱凤日威垂，罗浮展衰步。
北风吹蒹葭，送此齿发暮。
次韵和运使王密学见贻之作
宋庠（宋代）

天畿巡部听车音，更值秋空卷夕霖。
击壤但闻尧俗乐，宽条方识汉恩深。
酾渠引漕民兼富，飞檄宣风令莫侵。
馀藻相存知厚意，孤松凌雪鹤鸣阴。
即事
吴则礼（宋代）

子规日日啼，凋吾两鬓毛。
邻家洗翁盎，渐欲见浊醪。
饱闻荆江边，古柳系酒船。
沙头昨夜梦，一笑水浮天。
边词 其七
屈大均（明代）

弓马疾如飞，将军秋打围。狼头悬大纛，蟒锦制戎衣。

犯雪过疏勒，冲风下武威。归来献王子，獐兔尽鲜肥。
用蓬莱法酿酒成以四壶寄越州程给事三首 其一
赵抃（宋代）

功臣堂号与山堂，已斗醇醨又斗香。今酿蓬莱法差胜，乘壶携寄愿公尝。
题贲远书房
释德洪（宋代）

轩上仙郎面如玉，槛前修竹翠于葱。壁开他日春眠足，应对同僚话故丛。
酬聂达夫惠所业
王庭圭（宋代）

聂郎赠我长短句，大盘小盘堆玉箸。当年持此惊市人，破帽蹇驴谁借誉。

厌闻百鸟呼春风，自作綵凤鸣孤桐。俗闻恶语败人意，胡不谒帝明光宫。
朱天永示仆二诗盖有激而云者因用其韵以广之
虞俦（宋代）

是非得丧一毫轻，蛮触何劳角上争。
未可轻量天下士，渠知不是彀中英。
平生我亦轻馀子，到处君安得此名。
勿对秋花叹憔悴，春风回首又欣荣。
和邢惇夫秋怀十首
黄庭坚（宋代）

王度无畦畛，包荒用冯河。
秦收郑渠成，晋得楚材多。
用人当其物，不但轴与薖。
六通而四闢，玉烛四时和。
夜坐寄莲坡主人，时客都下
金至元（清代）

潇潇细雨暗阶除，坐倚屏山慵检书。如豆一灯明欲灭，最伤怀是别离初。
题金粟寺庵
周寿（宋代）

清池带苍巘，结构俯林麓。扶疏竹外山，相向隔罗縠。

老禅谢人境，岁晚收白足。谁聆跫然音，息隐尚争逐。

道场坐千劫，不愧桑下宿。定中观潮汐，绝事心已熟。
颂古六十二首 其四十
释清远（宋代）

春至是花开，朱颜安在哉。可怜园里色，不入镜中来。
和孙端叟寺丞农具十五首其十二水车
梅尧臣（宋代）

既如车轮转，又若川虹饮。
能移霖雨功，自致禾苗稔。
上倾成下流，损少以益甚。
汉阴抱瓮人，此理未可谂。
代闺人答轻薄少年
崔颢（唐代）

妾家近隔凤凰池，粉壁纱窗杨柳垂。
本期汉代金吾婿，误嫁长安游侠儿。
儿家夫婿多轻薄，借客探丸重然诺。
平明挟弹入新丰，日晚挥鞭出长乐。
青丝白马冶游园，能使行人驻马看。
自矜陌上繁华盛，不念闺中花鸟阑。
花间陌上春将晚，走马斗鸡犹未返。
三时出望无消息，一去那知行近远。
桃李花开覆井栏，朱楼落日卷帘看。
愁来欲奏相思曲，抱得秦筝不忍弹。
江浒按舟师
蔡肇（宋代）

江头新晴好天气，江上儿郎权船戏。
掉船往来西复东，画桡掠水如飞鸿。
清晨太尉自领客，荡漾幕帟翻春风。
欲标不但与民乐，约束部曲藏军容。
只今浔阳贼围绕，天子耀兵未诛讨。
渠侬幸自惯水战，驾水楼船救江表。
朝廷逡巡领诏书，太尉不日归西枢。
试问兵钤元节制，藉留岁月还何如。
西湖怀古
胡仲弓（宋代）

水拍平堤欲蘸天，濯缨人在小桥边。
古今尘世知多少，沧海桑田几变迁。
驼巘勋名无竹写，孤山衣钵有梅传。
谁能撰取西湖传，持到玉皇香案前。
四月十三日偕同年华子才，内翰、章叔安明经、吴品英茂才，朱立卿家定生，游琴东三峰兴福两寺 其二
张洵佳（清代）

要与伽蓝结净缘，重临胜境倍翛然。楼观沧海穷天际，风激松涛落酒边。

怪石悬崖惊虎踞，白云归洞抱龙眠。老僧最喜谈因果，劝我还山种福田。
满江红 北固山晚眺
张友书（清代）

怪石松根，写木落、江寒时节。吟未了、金山老树，象山残雪。

独自临江亭上望，风涛两岸无休歇。问凭今吊古几回来，皆空裂。

千古事，翻风叶。千古恨，横将铁。望秣陵何处，晚霞明灭。

林际蟾光犹未吐，空中雁影遥相接。听怒潮东下海门来，声呜咽。
江神子（晚泊分水）
黄铢（宋代）

秋风袅袅夕阳红。晚烟浓。暮云重。万叠青山，山外叫孤鸿。独上重楼三百尺，凭玉楯，睇层空。人间日月去匆匆。碧梧桐。又西风。北去南来，销尽几英雄。掷下玉尊天外去，多少事，不言中。
贺新郎（和刘自昭俾寿之词）
吴潜（宋代）

宝扇驱纤暑。又凄凉、蒲觞菰黍，异乡重午。巧索从来无人系，惟对榴花自语。也何用、讴秦舞楚。生愧孟尝搀一日，叹三千、客汗挥成雨。如伯始。谩台傅。

循环浩劫无终古。但坤牛、乾马抽换，是长生谱。安得笺天天便许，归炼金翁木父。问海运、争如穴处。一笑流行还坎止，算陈陈、往事俱灰土。南墅鹤，相思主。田文、胡广皆生于五日。
四月九日与斯道衍公登虎丘
梦观法师（明代）

绀宫高涌碧崔嵬，曾是秦皇驻跸来。
虎石半销金气尽，翠崖中断剑池开。
岩僧扫月千峰净，山鬼吟风万壑哀。
老我登临春已晚，落花吹满讲经台。
题吴梅庵和靖索句图
朱南杰（宋代）

童寒鹤冷雪霏霏，正是先生得句时。
一段孤清图不尽，梅花从此厌人诗。
送曾谹父还朝十首
曹勋（宋代）

阿苹能唱大苏词，赤壁长哦更一奇。
临赋图成好相伴，东山他日固先知。
秋夕
吴惟信（宋代）

西风吹露下秋空，乌鹊无声占碧桐。天气微凉人好睡，阑干闲在月明中。
白云岩观瀑
张鸣韶（明代）

几向云中宿石岩，旧题苔藓未全缄。坐看垂瀑银成练，卧傍萦萝翠作衫。

尘外自应忘出处，杯流那更别仙凡。相携此日还相赏，遥指江天问布帆。
和杜枢密雪 其一
吴泳（宋代）

紫宸朝动鸡人唱，一片天光接绛河。花样绣鞯冲晓去，霙铺毬绛带春多。

边无疋马比宁地，土有遗蝗奈冻何。檠重玉龙犹未老，莫将图画写披蓑。
初到郡斋三首
宋祁（宋代）

温省绸缪罢，乡州偃息时。
鹤情归不怨，凤德老无衰。
月树供园蒔，仙囊续宴卮。
自惭淮守薄，千里与言诗。
杂兴
张镃（宋代）

渊明膝上桐，一丝不肯挂。
弹声聒天地，无人知此话。
谓琴只这是，世间何用弦。
谓在有无中，其然岂其然。
羁燕四十馀日归兴殊切口占赋归 其一
汪梦斗（宋代）

朝来收拾挂风蒲，肯效当年贱丈夫。尚有耕庐寄汾曲，岂无卜肆在成都。

荷移凉意归红蓼，竹让秋声与碧梧。寂寞南朝亡国恨，当时为不用真儒。
东莱左传博议
吕祖谦（宋代）

天下之事以利而合者，亦必以利而离。秦、晋连兵而伐郑，郑将亡矣，烛之武出说秦穆公，立谈之间存郑于将亡，不惟退秦师，而又得秦置戍而去，何移之速也!烛之武一言使秦穆背晋亲郑，弃强援、附弱国；弃旧恩、召新怨；弃成功、犯危难。非利害深中秦穆之心，讵能若是乎？秦穆之于晋，相与之久也，相信之深也，相结之厚也，一怵于烛之武之利，弃晋如涕唾，亦何有于郑乎？他日利有大于烛之武者，吾知秦穆必翻然从之矣！
赵虞仲过仙岩以诗见寄答之
许景衡（宋代）

十年归梦在江湖，今日南飞塞雁孤。已觉登临多感慨，固应吟雁转荒芜。

近闻仙岭寻先友，亦有诗筒及老夫。还许追随白莲社，横塘今已结茅庐。
择之寄示深卿唱和乌石南湖佳句辄次元韵三首 其一
朱熹（宋代）

未识南湖景，遥欣二子游。赏心并胜日，妙语逼清秋。

剩欲携书卷，相将买钓舟。微吟归去晚，杜若满汀洲。
同旻上人伤寿安傅少府
陈子昂（唐代）

生涯良浩浩，天命固谆谆。闻道神仙尉，怀德遂为邻。

畴昔逢尧日，衣冠仕汉辰。交游纷若凤，词翰宛如麟。

太息劳黄绶，长思谒紫宸。金兰徒有契，玉树已埋尘。

把臂虽无托，平生固亦亲。援琴一流涕，旧馆几沾巾。

杳杳泉中夜，悠悠世上春。幽明长隔此，歌哭为何人。
桃源
金德瑛（清代）

主人耕作客人渔，说向先秦惝恍余。好是碧溪红树里，不传数卷未焚书。
小景
赵迪（明代）

茅屋掩芳林，萝衣卧苔石。空山寂无人，寒云落秋色。
偈颂四十一首
释普宁（宋代）

冬至寒食一百五，中有一转平实语。
缺齿老胡举不全，赚他立需人莽卤。
猫儿偏解捉老鼠。
和周焘合江亭 其二
孙俟（宋代）

西南都会锦官城，持节来寻汉客星。去国谩追千里马，还家拟客一帆舲。

公才磊落宜方面，我病荒疏冒使令。未许东山同笑傲，胜游聊可上丹青。
送胡仲方二首
项安世（宋代）

交情久处临分苦，别意深时著语难。
志士自期须皓首，故人相劝只加餐。
乾坤老大千年在，云海扶摇一息看。
防有有言如子者，解将佳话倚危栏。
去年微之国史读易彻章梦谒晦翁相与从容话言今年读周官再用前韵录以垂教正谨依韵酬谢 其一
度正（宋代）

伊人寤寐自求之，钻仰应无咫尺违。试看后来身愿学，便如当日自归依。

及门定许偕行止，下笔何由谬是非。好把遗编还指示，也教都识大音希。
诗
卢谌（魏晋）

遐举游名山。
松乔共相追。
层崖成崇馆。
岩阿结重闱。
慕溪黎子别号也父曰一溪故曰慕溪云 其二
霍与瑕（明代）

碧溪洞里水潆洄，红树枝边花乱开。出洞再来迷旧路，满山惟有绿封苔。
中秋夜听歌联句
武元衡（唐代）

此夕来奔月，何时去上天。 ——崔备

云鬟方自照，玉腕更呈鲜。 ——裴度

燕婉人间意，飘飖物外缘。 ——柳公绰

诗裁明月扇，歌索想夫怜。 ——武元衡

暗染荀香久，长随楚梦偏。 ——卢放

会当来彩凤。仿佛逐神仙。 ——卢士玫
摸鱼儿·是谁家本师绝艺
陈维崧（清代）

家善百自崇川来，小饮冒巢民先生堂中。闻白生璧双亦在河先，喜甚，数使趣之。须臾白生抱琵琶至，拨弦按拍，宛转作陈隋数弄，顿尔至致。余也悲从中来，并不知其何以故也。别后寒灯孤馆，雨声萧槭，漫赋此词，时已漏先四鼓矣。

是谁家本师绝艺，檀槽搯得如许。半弯逻逤无情物，惹我伤今吊古。君何苦。君不见、青衫已是人迟暮。江东烟树。纵不听琵琶，也应难觅，珠泪曾乾处。
凄然也，恰似秋宵掩泣。灯前一队儿女。忽然凉瓦飒然飞，千岁老狐人语。浑无据。君不见、澄心结绮皆尘土。两家后主。为一两三声，也曾听得，撇却家山去。
清平乐
袁去华（宋代）

春衫袖窄。烛底横波溢。困倚屏风无气力。故故停歌驻拍。

夜深满劝金杯。曲中偷送情来。归去十分准拟，今宵梦里阳台。
赠卖墨陶叟
高启（明代）

龙井老人称墨仙，有家近在荆溪边。
铁臼秋鸣竹屋雨，瓦篝春溪桐窗烟。
玄玉初成敢轻用，万里豹囊曾入贡。
日长小殿试乌丝，光迸骊珠欲浮动。
世间潘李今已无，黄金满箧争来沽。
词臣供写《上林赋》，画史用作瀛洲图。
文物年来颇凋弊，丧乱谁言少知贵。
便须从子乞双螺，醉草檄书磨楯鼻。
杏香花
邵雍（宋代）

客说河州事，经营杳未涯。
讶予独无语，贪嗅杏香花。
蒲庵观荷赠张东亭
彭慰高（清代）

高柳疏蝉雨后声，槿篱门掩小舟横。残荷半亩鼻功德，止水一舟心太平。

绛雪山中参道味，白云槛外悟浮生。祇愁里闬形憔悴，饥溺何人共此情。
送美周兄李季脩赵时乘周玉客黄虞六北上二首 其一
黎玉书（明代）

仙羊一片石，坛坫事追随。结发弄柔翰，綵笔竞纷披。

歧路羡冥鸿，谁当振羽仪。寂寞扬子云，法言何太奇。

遥吟长天末，傲骨窄嵚崎。奋剑并长驱，淩风倚峨眉。

擅美奏齐竽，一时同见知。楚楚文物邦，声名非所宜。

邈矣世间人，笑比宁馨儿。云霄期壮怀，亡何伤远别。

远别岂不苦，尊酒愁肠结。仆夫整往路，驾言来车辙。
赠施尧年老人
葛立方（宋代）

何须石室秘仙书，家有云英尚药炉。
奕世大年缘底事，知君华胄出肩吾。
二妃庙送裴侍御使桂阳
李颀（唐代）

沅上秋草晚，苍苍尧女祠。无人见精魄，万古寒猿悲。

桂水身殁后，椒浆神降时。回云迎赤豹，骤雨飒文狸。

受命出炎海，焚香征楚词。乘骢感遗迹，一吊清川湄。
耜岩连和六首予与汪子新亦各再和二首 其一
方一夔（宋代）

夜随凉气坐秋岩，醉墨淋漓乱点衫。花里固知仙种别，诗中肯道使君凡。

乘风径欲眠香窟，修月曾经发宝函。收拾万金归贾橐，不须麟阁大书衔。
赤松寺书事
邹极（宋代）

宅畔池台景自幽，御风更作赤松游。岚光浓丽经梅雨，天气凄清正麦秋。

插稻农夫晨赤脚，缫丝蚕妇昼蓬头。閒身免赴公家急，饱食无心为汝谋。
题雪霁望弁山图
钱选（宋代）

夜来天雨雪，万木同一变。
饥鸦觉余起，观览立须俨。
遥山琼成积，平田玉如碾。
老夫醒眼看，树树何其灿。
和夫子
姚倚云（清代）

文章浩浩古人长，快意雄风忆大王。黄鹄不知天地远，黑貂应觉雪霜凉。

樽前丘壑资谈笑，眼底江山起病尪。隔岁离愁定无限，只今且复为君强。
杂兴四首 其一
方一夔（宋代）

我亦山林澹荡人，笼禽饮啄失天真。客求妙墨多辞病，儿欠寒衣屡诉贫。

夜雨书檠翻汗竹，秋风野饭配丝莼。文章固是平生志，赢得萧萧两鬓尘。
浔阳江楼
刘植（宋代）

楼压浔阳地望雄，四无倚着拄晴空。
九支江汇栏干外，双剑峰明雾霭中。
庾令声名犹昨日，屈平兰芷又薰风。
绸缪牖户知何计，须及长淮枣未红。
拟高青邱梅花诗九首 其八
陈世济（清代）

韶光庾岭转青阳，忽讶君来共此乡。看到瑶华须发冷，吟残玉屑齿牙香。

雨中春树谁先发，雪后园林独未荒。听得漏声花外尽，一帘清影正飞霜。
相和歌辞。采桑
王建（唐代）

鸟鸣桑叶间，叶绿条复柔。攀看去手近，放下长长钩。

黄花盖野田，白马少年游。所念岂回顾，良人在高楼。
题西村陈氏所藏高待诏水墨四幅 其四
王恭（明代）

水墨年来谁最工，玉堂词客我心同。林泉天上悠悠别，那得相寻似画中。
浣溪沙（八之二）
邓肃（宋代）

傍竹柴门俯碧流。见人无语眼横秋。呜机轧轧弄纤柔。

定有回文传窦子，何时银汉渡牵牛。归来风雨夜飕飕。
南溪有会景亭，处众亭之间，无所见，甚不称
苏轼（宋代）

飞檐临古道，高榜劝游人。
未即令公隐，聊须濯路尘。
茅茨分聚落，烟火傍城闉。
林缺湖光漏，窗明野意新。
居民惟白帽，过客漫朱轮。
山好留归屐，风回落醉巾。
他年谁改筑，旧制不须因。
再到吾虽老，犹堪作坐宾。
行过康王故第苑诗
刘孝仪（南北朝）

入梁逢故苑，度薛见馀宫。尚识招贤阁，犹怀爱士风。

灵光一超远，衡馆亦蒙笼。洞门馀旧色，甘棠留故丛。

送禽悲不去，过客慕难穷。池竹徒如在，林堂暧已空。

远桥隔树出，迥涧隐岸通。芳流小山桂，尘起大王风。

具物咸如此，是地感余衷。空想陵前剑，徒悲垄上童。
发都石
庞嵩（明代）

凌晨发都石，薄晓抵焦陵。云暗树疑暝，风号滩有声。

双眸悬岳色，一梦赘乡情。岁律忽云暮，扁舟湘水行。
送黄子才还姑苏用陶渊明王抚军座送客诗韵
周紫芝（宋代）

岁事忽已晏，行迈良亦腓。谁知出岫云，意作无心归。

嗟我寡徒旅，只影夐无依。况乃远离别，与子千里违。

中原念乱久，意绪转愁悲。迢迢两溪水，淡淡浮斜晖。

岂无双赪尾，尺素不可迟。慎勿不相念，弃置忽如遗。
呼猿
胡仲弓（宋代）

前度寒林去不回，洞门今为小猿开。
不因掷果为香饵，未必人呼肯下来。
韩信坛
张俞（宋代）

汉用亡臣策，登坛授銊时。
须知数仞土，曾立太平基。
出雷阳初渡东洋沟
刘崧（元代）

南出雷阳郭，东洋第一沟。气蒸通海润，味苦杂潮流。

蜃垩涂舟通，蒲茅覆屋稠。还闻𩗗风起，飘卷到城楼。
被檄出城
洪咨夔（宋代）

引却东风觱栗声，竹舆如半作春行。
山中祗怪天能窄，栈外方知地本平。
黔袂炼{上艹下都}斜屋小，黄缨淘矿乱砂明。
终年一饱难如许，愧尔炉熏管送迎。
次韵秋日五首
姜特立（宋代）

冉冉寒云滃晓扉，涓涓坠露滴秋衣。
兴来倚杖看苍石，无限空山木叶飞。
挽林学录五言二首
刘克庄（宋代）

昔报尊公讣，奔丧万里程。
生居诸子下，身代二兄行。
负骨叹纯孝，分财见不争。
九原面先舅，应问白头甥。
秦中怀古 其八
于式枚（清代）

草檄题诗意若何，百年心事足悲歌。新书甲乙编南部，奇策纵横画北河。

宣室鬼神原恍惚，梁园宾客竟蹉跎。何从更觅封侯印，付与温岐哭逝波。
十五夜谢山人同李明府见过得宵字
李攀龙（明代）

客有山中约，人来江上遥。
张灯传彩笔，换酒出金貂。
贫病看交好，文章慰寂寥。
天涯还此会，留醉驻春宵。
东林寺
陈寿祺（清代）

下马绿杨外，钟声落野亭。云来九江白，山入六朝青。

莲界谁开社，松枝罢讲经。惟留虎溪水，搅梦到禅扃。
拟人生不满百
佚名（宋代）

人生不满百，譬如朝露晞。
白日入虞渊，胡不秉烛嬉。
大耋嗟晷短，多忧亦奚为。
君看玄庐道，轜车无停时。
伺晨当及旦，佳会当及期。
山居杂诗九十首
曹勋（宋代）

平生不能棋，遇棋亦輙喜。
从来号万户，知生不救死。
多见国手说，得先乃妙理。
更有末后着，此着知者几。
人情
曾巩（宋代）

人情当面蔽山丘，谁可论心向白头。
天禄阁非真学士，玉麟符是假诸侯。
诗书落落成孤论，耕钓依依忆旧游。
早晚抽簪江海去，笑将风月扁舟。
赠从善上人
徐照（宋代）

骨气清泠无片尘，即应僧可是前身。诗因缘解堪呈佛，棋与禅前可悟人。

扫地就凉松日少，煮茶消困石泉新。不能来住城中寺，去买青山约我邻。
留题樊川李长官庄
苏舜钦（宋代）

社曲东边风物幽，我来系马独淹留。门前翠影山无数，竹下寒声水乱流。

酒压新尘常得醉，花开番次不知秋。主公堆案萦官事，早晚归来今白头。
赋黄香梅绝句八首正月二十三作时筑楼居将就
李壁（宋代）

天留孤艳照青春，横目何人解识真。
蒸栗琢成渠不爱，内间栀貌几番新。
泷吏
韩愈（唐代）

南行逾六旬，始下昌乐泷。
险恶不可状，船石相舂撞。
往问泷头吏，潮州尚几里。
行当何时到，土风复何似。
泷吏垂手笑，官何问之愚。
譬官居京邑，何由知东吴。
东吴游宦乡，官知自有由。
潮州底处所，有罪乃窜流。
侬幸无负犯，何由到而知。
官今行自到，那遽妄问为。
不虞卒见困，汗出愧且骇。
吏曰聊戏官，侬尝使往罢。
岭南大抵同，官去道苦辽。
下此三千里，有州始名潮。
恶溪瘴毒聚，雷电常汹汹。
鳄鱼大于船，牙眼怖杀侬。
州南数十里，有海无天地。
飓风有时作，掀簸真差事。
圣人于天下，于物无不容。
比闻此州囚，亦在生还侬。
官无嫌此州，固罪人所徙。
官当明时来，事不待说委。
官不自谨慎，宜即引分往。
胡为此水边，神色久戃慌。
㼚大瓶罂小，所任自有宜。
官何不自量，满溢以取斯。
工农虽小人，事业各有守。
不知官在朝，有益国家不。
得无虱其间，不武亦不文。
仁义饬其躬，巧奸败群伦。
叩头谢吏言，始惭今更羞。
历官二十馀，国恩并未酬。
凡吏之所诃，嗟实颇有之。
不即金木诛，敢不识恩私。
潮州虽云远，虽恶不可过。
于身实已多，敢不持自贺。
和端式上人十咏其六垂崖鞭
梅尧臣（宋代）

崖竹出石壁，根瘦悬青蛇。
磔髯露老节，斫骨点寒花。
少年莫翦去，骑杀白鼻騧。
洞庭阻风
许棠(一说张泌)（唐代）

空江浩荡景萧然，尽日菰蒲泊钓船。
青草浪高三月渡，绿杨花扑一溪烟。
情多莫举伤春目，愁极兼无买酒钱。
犹有渔人数家住，不成村落夕阳边。
骊山除夕对雪呈卢明府二首 其一
林大春（明代）

马首西入秦，骊山东向人。腊残惊旅鬓，日晚倦风尘。

古殿连云尽，温泉带雪新。长安兹不远，明发汉家春。
用元韵答麟老
王炎（宋代）

登临倚木末，下瞰鱼龙宫。
我方解墨绶，着身丘壑中。
翩然一清游，飞舄可御风。
前瞻凤山尾，老衲如懒融。
见处诣实际，非色仍非空。
笑我蜡屐行，亦与玩物同。
燕坐不出门，心游妙高峰。
蝶恋花·小雨初晴回晚照
王诜（宋代）

小雨初晴回晚照。金翠楼台，倒影芙蓉沼。杨柳垂垂风袅袅。嫩荷无数青钿小。
似此园林无限好。流落归来，到了心情少。坐到黄昏人悄悄。更应添得朱颜老。
赤口滩
陈造（宋代）

汉江多恶滩，赤口乃其最。
前年将家上，正值江流杀。
奔衖震沟将，狼石森戟镦。
赑屃取进寸，一跌寻丈退。
闻此尚痛定，躬履况儿辈。
今者劈箭去，未觉有湍汇。
一雨动三日，远岸卷澎湃。
向者险巇地，了不经眼界。
三老笑相语，无复忧滞碍。
路可屈指计，归将平心待。
穷涂偶快意，此惠莫谋大。
龙公本何心，贱子多感慨。
送牟孔锡之官叙南二首
李流谦（宋代）

得朋宦游乐，不觉在山中。
惯住家乡似，频过骨肉同。
凭栏但烟树，振袂忽霜风。
远别无穷意，君归我已东。
句
朱焕文（宋代）

江山千晨俱头白，骨肉十年终眼青。
端平甲午踏槐前记梦中作
阳枋（宋代）

莫学寒蛩窗下吟，嗤嗤不作两般声。
大千世界都闻了，管甚旖龙睡不惊。
槐虫吟
李序（元代）

槐虫复槐虫，高槐郁郁如青龙。枝枝叶叶被尔食，青云萧瑟生秋风。

槐虫肥，枝上垂。一枝摇曳势欲绝，欲堕不堕风凄凄。

下有车辙交马蹄，不可堕地身为泥。闺中女儿莫近之，令尔肌肉生疮痍。
酬欧阳秀才卷
齐己（唐代）

三十篇多十九章，□声风力撼疏篁。

不堪更有精搜处，谁见萧萧雨夜堂。
新兴即事
蔡确（宋代）

仁义桥边杨柳斜，洗亭岗畔种桑麻。龙山水绕祖师塔，夏院云埋宰相家。

十仙园里寻常到，恰似桃源一洞花。
久旱用廖南溟韵
邓雅（元代）

我有双剑恨不斩虹霓，虹霓日日天东横隔断，山东雨暗山西晴，良田六月尘埃生。

官家租税乏供给，胥吏打门朝暮声。安得封书奏明主，下诏即免今年徵。

君不闻府帖昨夜来点兵，汉官政化今又更，令民卖牛买剑东南征。

伤哉大旱政如此，何不蠲租罢战纾民情。为邦乃以民为本，本固未必邦家倾。

呜呼本固未必邦家倾，安民不战四海平。
怀净国
虞淳熙（明代）

客有归来辞，都作莲花字。
五柳珊瑚枝，三径玻璃地。
天童候金门，香刍总而至。
翠裓倾丹英，纷纷罗应器。
翩然六铢轻，秋霞生半臂。
解衣浴澄地，灵风撼仙芰。
承足青玉沙，妙触各如意。
空楼千乐鸣，吹演第一义。
吾安进衤几歌，独笑声闻醉。
极乐讵有涯，行向刀林戏。
对雪独酌
文同（宋代）

云阴低重玉花繁，独拥貂裘对一樽。
不语佳宾是何物，古书名画满西轩。
寄吴明卿邵武
王世贞（明代）

襆被当年出汉庭，中原秋色共飘零。吴天剑夺真人紫，闽海符分使者青。

别后登龙愁自掩，道傍歌凤好谁听。因君更熟扬雄赋，怃悴风尘懒独醒。
归去来集字十首
苏轼（宋代）

寄傲疑今是，求荣感昨非。
聊欣樽有酒，不恨室无衣。
丘壑世情远，田园生事微。
柯庭还独眄，时有鸟归飞。
生涯
陆游（宋代）

久矣冥行堕嶮巇，乐哉偶得谢招麾。
放怀身世相忘地，夙驾山林独往时。
纵老岂容妨痛饮，更慵亦未废新诗。
超然自喜生涯别，始叹龟堂见事迟。
火后借居君子亭书事四绝呈粹翁
陈与义（宋代）

入山从此不须深，君子亭中人不寻。
青竹短篱园昼静，梅花两树照春阴。
次韵杨明叔四首
黄庭坚（宋代）

鱼去游濠上，鴞来止坐隅。
吉凶终我在，忧乐与生俱。
决定不是物，方名大丈夫。
今观由也果，老子欲乘桴。
寄巢为杭堇蒲太史作
舒瞻（清代）

乾坤到处尽吾庐，小住为佳可著书。半榻茶烟欹枕后，一春花著闭门初。

名山已得轻身药，曲卷时通问字车。回首东华尘十丈，西清风味竟何如。
寄恨
韩偓（唐代）

秦钗枉断长条玉，蜀纸虚留小字红。

死恨物情难会处，莲花不肯嫁春风。
武进八景为徐岭南纮作 其三 龟山夜月
陈献章（明代）

夜半龟山月，能开万顷秋。试从开处望，照公湖上楼。
题罗公山古柏庵二首
黄庭坚（宋代）

尘埃奔走尚飘蓬，想听庵头老柏风。
会向天阶乞衰晚，住庵长作主人翁。
登彭祖楼
陈师道（宋代）

城上危楼江上城，风流千载擅佳名。
水兼汴泗浮天阔，山入青齐焕眼明。
乔木下泉余故国，黄鹂白鸟解人情。
须知壮士多秋思，不露文章世已惊。
感怀
孟郊（唐代）

秋气悲万物，惊风振长道。登高有所思，寒雨伤百草。

平生有亲爱，零落不相保。五情今已伤，安得自能老。

晨登洛阳坂，目极天茫茫。群物归大化，六龙颓西荒。

豺狼日已多，草木日已霜。饥年无遗粟，众鸟去空场。

路傍谁家子，白首离故乡。含酸望松柏，仰面诉穹苍。

去去勿复道，苦饥形貌伤。

徘徊不能寐，耿耿含酸辛。中夜登高楼，忆我旧星辰。

四时互迁移，万物何时春。唯忆首阳路，永谢当时人。

长安佳丽地，宫月生蛾眉。阴气凝万里，坐看芳草衰。

玉堂有玄鸟，亦以从此辞。伤哉志士叹，故国多迟迟。

深宫岂无乐，扰扰复何为。朝见名与利，莫还生是非。

姜牙佐周武，世业永巍巍。

举才天道亲，首阳谁采薇。去去荒泽远，落日当西归。

羲和驻其轮，四海借馀晖。极目何萧索，惊风正离披。

鸱鸮鸣高树，众鸟相因依。东方有一士，岁暮常苦饥。

主人数相问，脉脉今何为。贫贱亦有乐，且愿掩柴扉。

火云流素月，三五何明明。光曜侵白日，贤愚迷至精。

四时更变化，天道有亏盈。常恐今已没，须臾还复生。

河梁暮相遇，草草不复言。汉家正离乱，王粲别荆蛮。

野泽何萧条，悲风振空山。举头是星辰，念我何时还。

亲爱久别散，形神各离迁。未为生死诀，长在心目间。

有鸟东西来，哀鸣过我前。愿飞浮云外，饮啄见青天。
游简寂观
李彭（宋代）

仲夏暑方壮，游子巾柴车。崖断眇空旷，遂造群仙居。

阔步烟霭外，追凉晚风馀。泉声远逾响，猿挂时相呼。

仙人翔寥廓，曾不念故庐。苍珉礼斗处，往往闻笙竽。

我复恣云卧，悠然隘寰区。妄念鼓不作，长啸聊虚徐。
句 其十七
王安石（宋代）

周回莫有千株叶。
渔具诗 其二 罩
陆龟蒙（唐代）

左手揭圆罛，轻桡弄舟子。不知潜鳞处，但去笼烟水。

时穿紫屏破，忽值朱衣起。贵得不贵名，敢论鲂与鲤。
送月上人南游
王灼（宋代）

锦官东郭大兰若，眼明见子长廊下。
春风二月白帝城，一笑相逢手重把。
羡子远引如孤鹄，顾我低摧真病马。
碧山红尘不同调，底事胸怀两倾写。
幽寻胜践我亦喜，梦魂已落潇湘野。
扁舟蹑子尚可期，幸有此身闲似社。
次韵答徐毅斋
萧立之（宋代）

文印诗灯自正宗，不忘生死访衰翁。樽前谈笑有此客，眼底轮囷亡是公。

两世交游明月共，百年人物大江东。吾生荣悴乖逢尔，昨夜春风梅信中。
临江仙 次韵叶少蕴惜春
李弥逊（宋代）

试问花枝馀几许，捲帘细雨随人。风光犹恋苦吟身。

海棠浑怯人，为我强留春。

细听惜花歌白雪，不知盏面生尘。吹开吹谢漫惊频。

少陵真有味，爱酒觅南邻。
盍簪楼杂咏十首 其五
霍与瑕（明代）

小坐青楼下，微凉次第添。池鱼纷咂藻，山鸟静窥檐。

鹤节排阴密，龙须带润纤。谁云六月暑，风紧欲拖帘。
池阳四咏
周必大（宋代）

天遣江山助牧之，谢材犹及杜筠儿。
向来稍喜唐风集，今信樊川是父师。
喝马一枝花 送沈融谷
严绳孙（清代）

绿鬓铜章吏。籍甚东阳才子。柘西传乐府，满燕市。

合唤罗裙，鹅西调银字。忽漫牵丝去，乱水荒山，迢迢六七千里。

木槲浓阴底。情簟疏帘厅事。凭题翡翠砚，白藤纸。

酒伴无人，蛮椀谁同醉。记取双江外，第一是梅边，莫忘小驿花使。
寄虞大卿四首 其二
姜特立（宋代）

彩凤锵鸣瑞上都，秋蛩春蚓谩吟哦。寄言郊岛休联句，且听皋夔赓帝歌。
访吴东溪黄土庄 其一
贺一弘（明代）

庄开黄土砌，屋筑碧山巅。坐看江船渡，行攀石磴悬。

千峰环紫翠，一径锁苍烟。最爱此亭好，偏宜醉客眠。
奉和圣制经河上公庙应制
苏颋（唐代）

河流无日夜，河上有神仙。辇路曾经此，坛场即宛然。

下疑成洞穴，高若在空烟。善物遗方外，和光绕道边。

事因周史得，言与汉王传。喜属膺期圣，邦家业又玄。
洞仙歌（为叶梦锡总领寿）
丘崈（宋代）

一番好景，近莺花时候。才过收灯便晴昼。正熊罴、占梦日，戏彩称觞，当此际，须信人间未有。

光华分瑞节，粉署兰台，谁出如公望郎右。气如虹，才吐凤，指掌功名，余事也，千载犹当不朽。待＿国、清边取封侯，看肘后、黄金印悬如斗。
玉山
杨雯（宋代）

霞衣玉佩去飘飘，控鹤仙人不可招。
难信岭头顽石畔，分明有路入青霄。
感怀 其二
杨公远（宋代）

长吟抱膝更欷歔，较著前时迥不如。世事看来巢幕燕，人生勘破上竿鱼。

投非所好缘工瑟，见匪相知懒曳裾。造物岂应私困我，还须水到自成渠。
宁宗皇帝挽词 其一
赵昀（宋代）

冲澹凝金汞，忧勤失宝丹。讲馀曦正午，班促漏方残。

济野云生暗，苍梧日转寒。列朝从艺祖，天阙会金銮。
题子陵钓台图三绝
释宝昙（宋代）

帝已龙飞我故鱼，乾坤等是一蘧庐。
夕阳晒却蓑衣了，试问妻孥有酒无。
和友人 其一
王之望（宋代）

弟兄南渡各驰驱，几奉君王尺一除。黄耳音书寄怀抱，乌衣门巷惜丘墟。

澄清孟博荣持节，雅量玄平静著书。五桂家风殊未艾，黄山佳气蔼如初。
闻杨君谦致政赋此以致健羡十五首 其一
沈周（明代）

当场拂袖便南行，一著孤高更觉清。初拟热官移教授，思量犹自累瓢声。
不许夜行投明须到
释守卓（宋代）

虚空产生铁牛儿，头角分明也太奇。踏破澄潭深处月，夜阑牵向雪中归。
破贼凯歌八章 其五
李正民（宋代）

签军五万立降旗，虏将仓皇去莫追。已出寿春三百里，将军旋旆整归师。
华月
文彦博（宋代）

皎皎新秋月，分明照洞房。几人千里别，今夜九回肠。

皓彩穿珠幌，澄辉上璧珰。画楼兼绣户，浑是可怜光。
赠萧光祖
周孚（宋代）

之子固绝俗，少年甘寂寥。田园一蚊睫，书卷百牛腰。

雪径晴犹冻，烟江晚不潮。个中勤著语，老耳欲闻韶。
四月二十八日记与王正仲及舍弟饮
梅尧臣（宋代）

孟夏景苦长，与子舟中饮。
酒行三四巡，病呕聊就寝。
仲氏又发三，洞下忽焉甚。
汤剂不能胜，闷绝口已噤。
我呕虽未平，惊走岂遑枕。
叫号使呼医，子怪亦莫谂。
遽白何至斯，葛巾推小品。
且尤食物间，膻腥失调饪。
所饷惟猪鸡，况此乏箘蕈。
以子独无恚，未必因滑渖。
稍觉阳脉回，栗肤犹瘮瘮。
傥其遂不起，孰肯谓素禀。
吾乡千里遥，幸免成贝锦。
倚楼
李龏（金朝）

客意入灯篝，无诗过一秋。角声吹雨断，人在截云楼。
桂枝香 其一 月下
尤侗（清代）

晚风摇曳。渐吹落残乌，素娥睡起。惊看镜殿堆玉，晶宫映水。

井起飒飒敲窗纸，怨鸿啼、芦花岸里。黄昏院落，画栏独倚，寸心如死。

秋色三分将尽矣。更寒烟满目，疏钟第几。四壁虫声助予，叹息而已。

南飞乌鹊无枝止，笑归来、昨非今是。今夕何夕，举杯邀月，陶然醉耳。
卓忠贞祠
游朴（明代）

金川门启愤难披，碎首宁知九族夷。口筑刀环词愈厉，身膏砧族味如饴。

一腔苌血应为碧，千古文山合并祠。二百年来新庙食，低回含泪读穹碑。
清乐诗为天台杨允昌作
李东阳（明代）

台之山，石孱孱。我登其巇，可以振我衣。台之水，石齿齿。

我行其沚，可以洗我耳。山水之区，我田我庐。朝樵暮渔，式啸以游。

天壤之间，有鸢有鱼。我乐我清，匪物与谋。悠悠化机，动静无舍。

我清我乐，谁知我者。有怀若人，莫招尔来。欲往从之，室是远而。

我歌此诗，知者和之。
紫薇花
王之道（宋代）

过尽红薇到紫薇，广庭高槛见芳菲。
缤纷不逐槐花落，拂掠应芳燕子飞。
枝压画檐朝露重，影摇苔砌午风微。
何当草诏丝论阁，伴我黄昏坐禁闱。
同潘德久作明妃诗三首 其二
姜夔（宋代）

年年心随雁，日日穹庐中。遥见沙上月，忽忆建章宫。
哭苗垂
耿湋（唐代）

旧友无由见，孤坟草欲长。月斜邻笛尽，车马出山阳。
采蕺 其四
王十朋（宋代）

我陟高岗，瞻望东越。访王之祀，旷古有阙。宜庙于山，世享不绝。

何以荐之，蕺茗是撷。
句 其一
王衮（宋代）

探水卓破金鳌头，拨云敲断老虎脚。
山居诗
释延寿（宋代）

万般惟道最堪依，一瞬荣枯恨古悲。
强笑低颜何忽忽，忘机绝虑自怡怡。
潜龙终要投深浦，巢鸟应须占健枝。
名利门中难立足，隐藏云水更何之。
凌晨马上得惠诗再次元韵 其三
韦骧（宋代）

自今酬唱不宜稀，所恨诗盟结已迟。两阵辞锋谩交战，一坛将钺敢争持。

宦途何愧为难进，老境宁当效逆施。相遇相期情谊远，莫临觞咏数瓜期。
送郑公老少卿赴吉州三首
仲并（宋代）

不记江城分袂初，几年东北望门闾。
寒温一纸无非便，忧病千端自作疏。
莫忘折梅寻胜事，悬知视草报初除。
及兹郡舍多閒日，早著山中未了书。
省壁画山水
韩维（宋代）

淡水疏峰举目间，独怜平远思多闲。烦君莫使埃尘污，绝笔如今不易攀。
郭山人六绝句 其六 觚
王世贞（明代）

时携一觚酒，独向花间醉。不分汝南翁，春风自天地。
舟行得顺风再次韵
许及之（宋代）

抱关真漫仕，所好合从吾。易乞高霞佩，难投明月珠。

飘蓬谙岁月，泛宅挈僮奴。万事乘流耳，殷勤十幅蒲。
用韵示成交
赵蕃（宋代）

林动风微扫，庭空月正方。
不知昼已短，但觉夜初长。
了了游乖旧，駸駸老至将。
街头卖紫角，瓮里洒鹅黄。
乐清轩十律为乡友沙士清 其七
倪岳（明代）

潦倒何烦礼法拘，萧然山泽可胜癯。半棱新月明琪树，一段寒冰贮玉壶。

诗社有人时送草，县门无吏不催租。床头酒熟知谁共，若个邻翁不费呼。